# Tilgjengelige arrangementer

Unge Funksjonshemmede skriver at man først blir funksjonshemmet når man møter på barrierer i samfunnet som hindrer oss i å delta på samme måte som andre. Dette kan være fysiske barrierer som gjør at man ikke kommer inn i et bygg, at man ikke klarer å oppfatte det som blir sagt, eller informasjon som ikke kan leses opp av digitale hjelpemidler. Det kan også være sosiale barrierer som negative fordommer og holdninger, eller en følelse av at man er til bry.

**Ting å tenke gjennom før arrangementet**

Tenk på hva dere kan gjøre for å øke tilgangen til aktiviteten, både før og etter at unge med funksjonsnedsettelser melder sin interesse. Det er viktig at man ikke venter med å gjøre arrangementet tilgjengelig for alle, til man får forespørsler om det. Målet er at unge føler seg velkomne første gang de møter opp. Hva som er relevant vil variere ut fra type aktivitet/arrangement, men her kommer noen generelle tips til hva man burde tenke over før et arrangement:

* Valg av aktivitet (velg noe som alle, eller så mange som mulig, kan være med på)
* Valg av lokale (helst universelt utformet)
	+ Tenke over om det er trinn eller høye terskler
	+ Tilgang på heis hvis arrangementet ikke foregår i 1. etasje
	+ HC-toalett
	+ Hvis du låner/leier av kommunen, spør om de kan hjelpe med å tilrettelegge slik at så mange som mulig kan delta
* Hvordan er det å komme seg dit
	+ HC-parkering?
	+ Mulig å komme seg inn hovedinngangen med rullestol?
	+ Kan man sette opp rampe hvis det er trinn i inngangspartiet?
* Hvem er ansvarlig for tilgjengelighet/tilrettelegging?
* Akseptere ledsagerbevis (gratis inngang for ledsagere)
* Dersom arrangementet foregår over flere dager: mulighet for et eget pauserom/stillerom
* Tilgang på mikrofon/teleslynge
* Legg inn hyppige pauser i programmet
* Hvis det er tekst på et bilde eller plakat, skriv informasjonen i beskrivelsen eller i ALT tekst
* Gi god informasjon om tilgjengelighet og mulighet for tilrettelegging

I et påmeldingsskjema burde det alltid være et åpent felt hvor folk kan gi beskjed om tilretteleggingsbehov. Dette kan for eksempel skrives slik:
Har du behov for tilrettelegging på arrangementet i form av diettbehov, allergi, ledsager, teleslynge, tolk, rampe eller annet? Skriv dette i påmeldingsskjemaet, så vil vi prøve å etterkomme det så langt det lar seg gjøre. Lurer du på noe, ta kontakt med N.N. på epost eller telefon.

Forslag til tekst om ledsagerbevis:
Vi aksepterer ledsagerbevis på dette arrangementet. Deltaker kjøper kun egen billett og ledsager må fremvise ledsagerbevis ved inngang.

**Info om arrangementet**

Dersom man ikke vet om aktiviteten er tilrettelagt, kan man være redd for å møte opp. Informasjon om lokalet/aktivitetens tilgjengelighet kan derfor fjerne en stor barriere for deltakelse. Hvis arrangementet ikke er fysisk tilgjengelig for alle, bør dette skrives i informasjonen. Det er bedre å vite på forhånd. Dette burde skrives på facebook-arrangementet/i en invitasjon/på nettsiden/på plakat.

Gi minimum svar på følgende:

* Er bygget/arenaen fysisk tilgjengelig for alle?
* Er dere åpne for å tilrettelegge for den enkelte?
* Hvem kan man snakke med hvis man har spørsmål om tilgjengelighet og tilrettelegging?

Annen info man gjerne kan ha med:

* Er det tilgang på HC-toalett? I samme etasje?
* Hvor er toaletter lokalisert?
* Informere om eventuell mangel på tilgjengelighet
* Gratis inngang for ledsagere/BPA
* Tilgang på tolketjenester/teleslynge
* Hvor kan man parkere?
* Hvor langt er det fra kollektiv trafikk?
* Hvordan er programmet og hvor ofte er det pauser?

For mer informasjon:

[barrierefrifritid.com/inkluderingsveileder](http://www.barrierefrifritid.com/inkluderingsveileder)

ungefunksjonshemmede.no

nbu.no 🡪 Om oss 🡪 Prosjekter 🡪 Tidligere prosjekt 🡪 NBU for alle